Trygve Brodahl

Trygve Brodahl (1905–1996) var en norsk langrennsløper som konkurrerte for Fossekallen IF på 1930-tallet. Han var sønn av Martin Brodahl fra Ådal og Marta Bolette (født Svingerud) fra Hole.

Han tok VM-sølv på 18 km i 1930, VM-bronse på 50 km og VM-sølv i stafett 1935. Han vant 18 km i Holmenkollen 1939 og NM 30 km i 1930 og 1939. Samme år ble han tildelt Holmenkollmedaljen. 

I senere år var Trygve Brodahl løypebas for Skiforeningen på Ringkollen, og lokalt gikk han bare under tilnavnet «Skautrollet», fordi han til stadighet kunne påtreffes på Krokskogen, der han vedlikeholdt og merket løypetraseene i sommerhalvåret og gikk opp løyper i vinterhalvåret. 

I 1941 etablerte han firmaet Trygve Brodahl & Co. Firmaet drev med fabrikasjon og salg av badstuovner og varmtvannsberedere. Produksjonen foregikk til dels i eget verksted på Hønefoss, dels hos underleverandører i Oslo. Badstuesaken var personlig for Brodahl, og hans innsats på området gis mye av æren for at badstue igjen ble populært i Norge.

Trygve var bror av Sverre Brodahl (1909–1998), en merittert langrennsløper som vant bronse i nordisk kombinert og sølv på 4x10 km stafett under vinter-OL 1936 og var én av grunnleggerne av skifabrikken Alme & Brodahl, som i 1950 fusjonerte med Splitkeinfabrikken, den gang eiet av Laila Schou Nilsen.

 Meritter 
 Ski-VM 1930
 Sølv på 17 km
 Ski-VM 1935
 Bronse på 50 km
 Vinter-OL 1936
 11.-plass på 50 km
 Holmenkollrennet 1939
 Gull på 18 km
 Holmenkollmedaljen 1939 (sammen Sven Selånger og Lars Bergendahl)
 Norgesmester på ski: 
 1930 – 30 km
 1939 – 30 km

 Referanser 
Markadatabasen (2007) Vakre Røstjern på Ringkollen. Skiforeningen, 09.10.2007. Besøkt 2018-07-24

 Eksterne lenker 

 Holmenkollenvinnere siden 1892 (PDF)

Kategori:Norske langrennsløpere
Kategori:Personer fra Ringerike kommune
Kategori:Sport i Ringerike
Kategori:Deltakere for Norge under Vinter-OL 1936
Kategori:Langrennsløpere under Vinter-OL 1936
Kategori:Norgesmestere i langrenn